**Ημερήσια Διαταγή Αρχηγού ΓΕΕΘΑ**

**για την Ημέρα των Ενόπλων Δυνάμεων**

Αξιωματικοί, Υπαξιωματικοί, Μαθητές Παραγωγικών Σχολών, Στρατιώτες, Ναύτες, Σμηνίτες, Εθνοφύλακες, Έφεδροι και Πολιτικό Προσωπικό των Ενόπλων Δυνάμεων,

Την 21η Νοεμβρίου, ανήμερα της μεγάλης Θεομητορικής Εορτής των Εισοδίων της Υπεραγίας Θεοτόκου, η Πατρίδα μας τιμά και γιορτάζει τις Ένοπλες Δυνάμεις, ως ένδειξη σεβασμού και ευγνωμοσύνης για τη μεγάλη και διαχρονική προσφορά τους στο Έθνος, τόσο εν καιρώ πολέμου όσο και κατά την ειρηνική περίοδο.

Στην μακρά ιστορική τους πορεία, οι Ένοπλες Δυνάμεις κατήγαγαν πολλές και σημαντικές νίκες υπό την Σκέπη και Προστασία της Υπερμάχου Στρατηγού, ενώ, και μόνο η επίκληση του ονόματός Της, συνιστά βακτηρία και στήριγμα κατά την καθημερινή εκτέλεση της αποστολής μας.

**Με γνώμονα πάντοτε το χρέος προς την Πατρίδα, η προσφορά των Ενόπλων Δυνάμεων,** η οποία ανατρέχει στα τρίσβαθα και πλέον της ελληνικής ιστορίας, **υπήρξε ανέκαθεν ανεκτίμητη στους αγώνες του Έθνους για Ελευθερία και Αυτοδιάθεση**, ενώ, συνεχίζεται αταλάντευτα μέχρι τις μέρες μας από το έμψυχο δυναμικό και των τριών Κλάδων, στη βάση του ίδιου αξιακού κώδικα.

Άλλωστε, για τους υπηρετούντες στις τάξεις των Ενόπλων Δυνάμεων, η έννοια της φιλοπατρίας έχει ιδιαίτερη αξία και συμβολισμό, όντας άρρηκτα συνδεδεμένη με την υπέρτατη των θυσιών: Τη θυσία της ίδιας μας τη ζωής. **Η προάσπιση της εδαφικής ακεραιότητας και της εθνικής μας ανεξαρτησίας και κυριαρχίας, αποτελεί την παρακαταθήκη των προγόνων μας, την οποία οφείλουμε να διαφυλάξουμε ευλαβικά και με κάθε κόστος, «*τοῖς κείνων ῥήμασι πειθόμενοι*.»**

Πρώτιστο λοιπόν καθήκον μας τη σημερινή μέρα, είναι να αποτίσουμε τον ελάχιστο φόρο τιμής και μνήμης σε όλους τους Αθανάτους,Ηρωικώς Πεσόντες συναδέλφους και στρατευσίμους, στους απανταχού, κατά Ξηρά, Θάλασσα και Αέρα, αγώνες του Έθνους. Έμπλεοι ευγνωμοσύνης και υπερηφάνειας για τον ευκλεή θάνατό τους, κλίνουμε ευλαβικά το γόνυ ενώπιόν τους, υποσχόμενοι να φανούμε αντάξιοί των, όποτε και αν απαιτηθεί. Συγχρόνως δε, μνημονεύουμε με δέος τους πεσόντες κατά την εκτέλεση του καθήκοντος σε ειρηνική περίοδο, η θυσία των οποίων, τους κατέταξε δικαίως στο Πάνθεον των Ηρώων.

Τη σημερινή μέρα, τιμάμε ιδιαιτέρως και όλους εκείνους οι οποίοι υπέστησαν τραυματισμούς και επλήγη η υγεία τους κατά την εκτέλεση της αποστολής, αποδεικνύοντας εμπράκτως ότι ο κίνδυνος αποτελεί έννοια σύμφυτη με το στρατιωτικό λειτούργημα που επιτελούμε, και τον οποίο εκουσίως και εν πλήρει συνειδήσει αποδεχόμαστε με την ένταξή μας στις τάξεις των Ενόπλων Δυνάμεων.

Στις 21 Νοεμβρίου όμως, η ελληνική Πολιτεία τιμά τα Στελέχη των Ενόπλων Δυνάμεων στο σύνολό τους. Τιμά τους σύγχρονους Ακρίτες της οι οποίοι «φυλάττουν Θερμοπύλες», από τη Στρογγύλη μέχρι τους Οθωνούς και από το Ορμένιο μέχρι τη Γαύδο, προασπιζόμενοι μέχρι και την τελευταία σπιθαμή ελληνικής γης, καθώς και όλους εκείνους που, στο πλαίσιο των διεθνών υποχρεώσεων της χώρας, αμύνονται των εθνικών μας συμφερόντων, εκτός της ελληνικής επικράτειας.

Συγχρόνως δε, τιμά τα στρατευμένα νιάτα της, του Στρατιώτες, Ναύτες και Σμηνίτες, που επιτελούν το χρέος προς την Πατρίδα, εκπληρώνοντας την στρατιωτική τους υποχρέωση με αυτοπεποίθηση και ενσυνείδητη πειθαρχία. Όλους εκείνους, που, στη βάση της αρχής του πολίτη-οπλίτη, θα κληθούν να πυκνώσουν και τις τάξεις των εφέδρων. έναν εξίσου σημαντικό πυλώνα της Εθνικής μας Άμυνας.

Γυναίκες και Άνδρες των Ενόπλων Δυνάμεων,

Τη σημερινή μέρα γιορτάζει η μεγάλη στρατιωτική μας οικογένεια. Γιορτάζει κάθε ένας και καθεμιά από εσάς, οι οποίοι απαρνηθήκατε τις σειρήνες της ευζωίας και επιλέξατε να πυκνώσετε τις τάξεις των θεματοφυλάκων της Εθνικής μας Άμυνας και Ασφάλειας, ενστερνιζόμενοι πλήρως την ομηρική ρήση *«****Οὐδέν γλυκίον Πατρίδος****».*

Να είστε βέβαιοι, ότι η στάση ζωής και ο υψηλός επαγγελματισμός σας, χαίρουν μεγάλης εκτίμησης και αναγνώρισης από ολόκληρη την ελληνική κοινωνία, την οποία οι Ένοπλες Δυνάμεις συντρέχουν σε κάθε περίσταση, με πιο πρόσφατα, τα ακραία φυσικά φαινόμενα και τις φυσικές καταστροφές που έπληξαν τη χώρα. Τόσο η έμπρακτη αυτή προσφορά, όσο και η αγαστή συνεργασία με τις εκάστοτε τοπικές κοινωνίες, συντελούν στην καθολική κοινωνική αποδοχή των Ενόπλων Δυνάμεων, η οποία αποτελεί σημαντική παρακαταθήκη για όλους εμάς.

Κλείνοντας, θέλω να παροτρύνω τους μαθητές των παραγωγικών μας σχολών, τους αυριανούς ηγήτορες των Ενόπλων Δυνάμεων: «Να είστε υπερήφανοι για την επιλογή σας. Να ατενίζετε το μέλλον με αισιοδοξία, έχοντας ως φάρο το εμείς και όχι το εγώ, να εκτελείτε την αποστολή σας με καθαρό βλέμμα, επιμονή, υπομονή, ήθος και επαγγελματισμό. Εσείς είστε η απτή απόδειξη ότι το ένδοξο παρελθόν της υπέροχης Πατρίδας μας, θα έχει λαμπρή συνέχεια.».

Χρόνια πολλά σε όλους!

Η Υπεραγία Θεοτόκος να προστατεύει όλους εσάς και τις οικογένειές σας!

Ζήτω το Έθνος!

Ζήτωσαν οι Ένοπλες Δυνάμεις!

Στρατηγός Δημήτριος Χούπης

Αρχηγός ΓΕΕΘΑ